《山中诗 其三》
清代·杨宗发

佳兴挟晨夕，气候亦余好。春色散容与，朝光聚窈窕。

新烟入女萝，宿雨出青草。未敢测神化，殊知待林鸟。

索居共樵爨，纳拙将渔筱。登涉中有源，岩崖外为兆。

遇始识俱殄，感终神与杳。

作者简介：江南武进人，字起文。恽日初弟子。治经世之学，工诗古文。足不出乡里，家贫，而颇具壮心。卒年四十二。有《白云楼诗钞》。